BYA AHMED KATEREGGA
Sipiika wa Palamenti Mukly. Rebecca Alitwala Kadaga ayogedde ku bigambibwa nti yabadde asindikiddwa bbomu ensabike mu bbaasa n’agamba nti buli mukulembeze abaako abaagala okumumiza omukka omusu.
“Buli mukulembeze abaako abamwewerera n’okwagala okumusaanyaawo!” Bwatyo Muky. Kadaga bwe yategeezezza n’agamba nti eby’ebbaasa ya bbomu eyabadde emuweerezeddwa ng’ebbaluwa, tebyamusanze kuno, yabadde mu New Zealand mu lukiiko lwa basipiika abakazi mu nsi yonna. Bannamawulire bwe baamulemeddeko ,kwe kusalawo okukyogerako.
Gye buvuddeko, omukozi wa Palamenti, Mw. Herman Kaboggoza, yasumuludde ebbaluwa eyabadde eya Kadaga, ne muvaamu bomu eyamufuumukidde mu maaso, obuganga bwayo ne bumwokya. Yaddusiddwa mu ddwaliro e Mulago, gye yamaze ennaku ng'ajjanjabibwa oluvannyuma n'asiibulwa.
BUKEDDE yayogedde ne Kaboggoza ku ssimu n'akkirizza nga bwe yatuusiddwaako obulabe nti kyokka tekyabadde ky’amaanyi nnyo kubanga amaaso ge gaasigadde gakyatemya bukofu, talina bulabe bwe yasigazza mu kyenyi.
Akulira ebyokwerinda ku Palamenti, Sgt. Ahmed Kagoye naye yabadde amaze okukkiriza ng’ebbaasa ya bbomu bwe yabadde esindikiddwa Sipiika kyokka nga tayagala kubyogerako nnyo.
Ye omwogezi wa Palamenti Muky. Hellen Kawesa yategeezezza nti akyali mu kuwummula n’ajuliza Ahmed Ismail naye eyagaanye okubyogerako.
Ensonda zaagambye nti mu mbeera eza bulijjo, singa Kadaga yabadde mu ggwanga, ebbaluwa ng’eyo eyabadde emuwandiikiddwa ng’omuntu, sso si nga Sipiika, kyabadde kyangu, abakozi ba Palamenti okugimuwa agyesumululire. Kyokka ekyamuwonyezza lwakuba teyabaddewo ate ne batagimulinza.
Kadaga ye mumyuka owookubiri owa ssentebe wa NRM avunaanyizibwa ku bakazi era atuula ku kakiiko ka NRM ak’oku ntikko.
Okuvaamu omwasi n’abaako ky’ayogera, abadde atongoza ekibiina eky’okulwanirira abalema n’abakadde ku mukolo ogubadde ku Palamenti ku Lwokubiri (Leero).
run_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn